Uniunea Democrată Croată (HDZ), la guvernare din anul 2016, şi Mişcarea Patria (DP, dreapta naţionalistă) 'au ajuns la un acord și vor forma o nouă majoritate parlamentară şi structura unui nou guvern', a zis miercuri un purtător de cuvânt al premierului croat, Marko Milic.
Negocierile între cele două formaţiuni politice au durat trei săptămâni. În urma votului, HDZ a obţinut 61 de mandate din cele 151 ale Parlamentului. DP, care dispune de 14 mandate, spusese că nu va intra într-un guvern care ar conține SDSS, partidul minorităţii sârbe, un fost aliat al HDZ, sau partidul ecologist de stânga Mozemo. HDZ a acceptat aceste prevederi, dar atrăgându-şi criticile partidelor de opoziţie.
Noua coaliţie de guvernare va avea nevoie de 76 de voturi pentru a fi confirmată de Legislativ.
Plenkovic a zis că se aşteaptă să păstreze sprijinul partidelor minorităţilor naţionale, care au fost aliaţi ai HDZ în mandatele trecute.
Liderul DP, Ivan Penava, a confirmat acordul de coaliţie și a precizat că partidul său va conduce Ministerul Agriculturii, un nou Minister al Demografiei, dar şi o parte a Ministerului Economiei. Aceasta este prima dată când DP va lua parte într-un guvern.
Partidul a făcut campanie pe o platformă de apărare a valorilor familiale tradiţionale şi contra accederii partidului minorităţii sârbe într-o viitoare coaliţie.
Fiți la curent cu ultimele noutăți. Urmăriți DCNews și pe Google News